Rīgā, 2021.gada 16.novembrī

Suntažu vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītāja profesionālās darbības novērtēšanas procesā! Esam pateicīgi tiem vecākiem, kuri piedalījās sarunā ar akreditācijas ekspertu komisiju un atklāti pauda savu viedokli par skolas un vecāku sadarbību, kā arī visiem vecākiem, kuri atbalsta skolas ikdienas darbu un dala svētku brīžus. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Suntažu vidusskola un tās īstenotās izglītības programmas: *Vispārējās pirmsskolas izglītības programma* *Pamatizglītības programma, Speciālās pamatizglītības programma izglītojamajiem ar mācīšanās traucējumiem, Speciālās pamatizglītības programma izglītojamajiem ar garīgās attīstības traucējumiem, Speciālās pamatizglītības programma izglītojamajiem ar smagiem garīgās attīstības traucējumiem vai vairākiem smagiem attīstības traucējumiem* un *Vispārējās vidējās izglītības vispārizglītojošā virziena programma / Vispārējās vidējās izglītības programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Izglītības iestādes vadītāja darbs tiek vērtēts ar kvalitātes līmeni “labi”, tādējādi atzīstot, ka direktors ir uzkrājis pietiekamu pieredzi un zināšanas, spēj saskatīt savus un skolas izaicinājumus un mērķtiecīgi virzīt darbu, lai nodrošinātu skolas ikdienas darbu un turpmāko attīstību.

Suntažu vidusskolas stiprās puses ir veiksmīgā sadarbība ar Suntažu pagasta pārvaldi, veidojot redzējumu par turpmāko skolas attīstību, stiprinot iestādes lomu vietējā kopienā, pilnveidojot skolas materiāli tehnisko bāzi kvalitatīvas izglītības nodrošināšanai. Notiek mērķtiecīga pirmsskolas izglītības posma attīstība, kas turpmāk nodrošinās skolēnu skaita pieaugumu un pamatskolas posma stiprināšanu. Uzteicama arī vēsturiski izveidojusies mijiedarbība ar vietējo kopienu, kas veicina skolēnu lokālpatriotismu un līdzdalību kopienas dzīvē. Akreditācijas ekspertu komisijas skatījumā pozitīvi vērtējams arī karjeras izglītības darbs, plašais interešu izglītības piedāvājums un iespēja skolēniem apgūt profesionālās ievirzes programmas Ogres mūzikas skolas un Ogres mākslas skolas filiālēs, kuras izvietotas skolas telpās.

Akreditācijas ekspertu komisija, veicot savu darbu, izmantoja šādas metodes:

1. intervijas un sarunas ar skolas direktoru, vietniekiem, pedagogiem, dibinātāja pārstāvjiem, skolēniem, vecākiem, izglītības iestādes padomes pārstāvjiem, atbalsta personālu;
2. 4 attālināti vadītu un 3 klātienē vadītu mācību stundu vērošana;
3. situāciju analīzes par pedagoģijas, skolvadības un skolas aktuālās darbības jautājumiem;
4. skolas virtuāla apskate kopā ar direktoru un vietnieku saimnieciski administratīvajā darbā;
5. dokumentu izpēte: skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība un mācību priekšmetu stundu saraksts;
6. attālināto mācību izpēte;
7. tīmekļa vietnes https://www.suntazuvsk.lv informācijas izpēte.

Kā svarīgākos turpmāk veicamos uzdevumus akreditācijas ekspertu komisija ir noteikusi skolēnu mācību sasniegumu vērtēšanas kārtības pilnveidi, iestādes darba pašvērtēšanas un plānošanas procesa pilnveidi, lielāku uzmanību veltot gan skolas, gan pedagogu darba kvalitātes novērtēšanā izmantojamām metodēm, aktīvāk iesaistot skolas darba novērtēšanā skolēnus un vecākus, kā arī veicot uzkrātās informācijas detalizētāku analīzi. Akreditācijas ekspertu komisija saskata iespējas uzlabot skolas padomes un vecāku sadarbību ar skolu un aicina izprast, ka veiksmīga sadarbība var izdoties tikai abpusējas ieinteresētības rezultātā.

Novēlu jums sekmīgu, abpusējā sapratnē un kopīgos mērķos balstītu turpmāko sadarbību ar izglītības iestādes vadību un pedagogiem!

Ekspertu komisijas vadītāja Gunta Mālniece